સીબીઆઈના બખેડાએ દેશભરમાં ભાજપ સરકારની મેલીમથરાવટીને ઉઘાડી પાડી છે. રાફેલ કૌભાંડમાં સીબીઆઈ ચીફ આલોક વર્મા કોઈ દસ્તાવેજો એકત્ર કરી રહ્યાં હોવાની આશંકાને પગલે તેમને રાતોરાત હટાવી દીધા છે. સ્પેશ્યલ ડિરેક્ટર રાકેશ અસ્થાનાની સામે ભ્રષ્ટાચારની ગંભીર તપાસ ચાલી રહી હોવા છતાં તેમને બચાવવા માટેની કોશિશ કરાય રહી છે. દેશની સૌથી ટોચની તપાસ એજન્સીના આવા બેહાલ કરવા બદલ કોંગ્રેસે દેશવ્યાપી વિરોધ પ્રદર્શન કરવાનું શરૂ કર્યું છે. સુરતમાં પણ કોંગ્રેસી આગેવાનો અને કાર્યકરોએ શનિવારે ચોકબજારમાં ગાંધીજીની પ્રતિમા પાસે પ્રતિક ધરણાં કર્યાં હતાં. શહેર પ્રમુખ બાબુ રાયકા, પ્રદેશ ઉપાધ્યક્ષ મહેન્દ્રસિંહ સુરતીયા સહિતના આગેવાનો ઉપરાંત ધરણામાં શહેર કોંગ્રેસના પ્રવક્તા કિરણ રાયકા સહિત યુવા કોંગ્રેસના યુવાનોની હાજરી પણ નોંધનીય રહી હતી.